7. ข้อพิพาททางกฎหมาย

ข้อพิพาททางกฎหมายที่ ปตท. เป็นคู่ความหรือคู่กรณี
ซึ่งเป็นคดีหรือข้อพิพาทที่ยังไม่สิ้นสุดและเป็นคดีที่อาจมีผลกระทบต่อการดำเนินธุรกิจของ ปตท.
อย่างมีนัยสำคัญ และเป็นคดีที่มิได้เกิดจากการประกอบธุรกิจโดยปกติ มีรายละเอียดดังนี้

7.1 กิจการร่วมค้า IPCO - G&C ("IGC")

กิจการร่วมค้า IPCO - G&C ("IGC") ได้เรียกร้องค่าเสียหายกับ ปตท. โดยได้ยื่นฟ้อง ปตท.
ต่ออนุญาโตตุลาการของหอการค้าระหว่างประเทศ (International Chamber of Commerce
หรือ "ICC") ว่ามีการผิดสัญญาจ้างเหมาวางท่อก๊าซธรรมชาติคู่ขนาน ระหว่างระยอง -
บางปะกง - วังน้อย ตามสัญญาลงวันที่ 26 ธันวาคม 2537
รวมทั้งสัญญาแก้ไขเพิ่มเติมสัญญาดังกล่าว มีมูลค่าตามสัญญาจำนวน 36,326,902 เหรียญสหรัฐ และ
894,724,857 บาท ต่อมาคณะอนุญาโตตุลาการได้มีคำชี้ขาด เลขที่ 9750/OLG/ESR เมื่อวันที่ 5
มิถุนายน 2544 ในประเด็นเรื่องความรับผิด โดยได้ชี้ขาดให้ IGC ได้รับค่าเสียหายจาก ปตท.
เป็นแต่ละกรณีไปบางกรณีให้ ปตท. ชดใช้ความเสียหายเต็มจำนวน บางกรณีให้ ปตท. และ IGC
แบ่งรับความเสียหาย บางกรณีให้ IGC รับความเสียหาย แต่โดยส่วนใหญ่ IGC
จะได้รับค่าเสียหายจาก ปตท. ในร้อยละ 70 ของทุนทรัพย์ที่เรียกร้อง

เมื่อวันที่ 6 สิงหาคม 2544 ทาง IGC ได้ยื่นหนังสือ Claimant's Quantum Submission
ตามคำชี้ขาดของอนุญาโตตุลาการ ต่อ ICC โดยได้เรียกร้องค่าเสียหายเป็นจำนวน
38,183,813.64 เหรียญสหรัฐ และ 127,567,049.98 บาท
รวมทั้งค่าเสียหายที่จะเกิดจากอัตราแลกเปลี่ยนเนื่องจากการชำระหนี้ล่าช้า ณ
วันที่ได้ยื่นหนังสือดังกล่าวเป็นจำนวน 103,144,720.75 บาท
โดยเพื่อประโยชน์ในการคำนวณค่าเสียหาย IGC
ใช้อัตราแลกเปลี่ยนในวันที่ยื่นหนังสือดังกล่าวในอัตรา 45.42 บาทต่อหนึ่งเหรียญสหรัฐ
ซึ่งค่าเสียหายจากอัตราแลกเปลี่ยนจะเป็นเท่าใดนั้น จะต้องพิจารณาในวันที่มีการชำระเงินจริง
นอกจากนี้ IGC ได้เรียกร้องต้นทุนทางการเงินและดอกเบี้ยต่อวัน นับถัดจากวันที่ 1 กันยายน 2544
อีกเป็นจำนวนวันละ 7,845.99 เหรียญสหรัฐและ 47,406.53 บาท และได้เรียกร้องค่าใช้จ่ายอื่น
ๆ ในการดำเนินคดีอนุญาโตตุลาการจนถึงวันที่ 6 พฤศจิกายน 2543 เป็นจำนวน 4,279,131.22
เหรียญสหรัฐ รวมถึงค่าอากรแสตมป์ตามประมวลรัษฎากรสำหรับติดคำชี้ขาดในอัตรา 1 บาท
ต่อจำนวนเงิน 1,000 บาท

ต่อมาเมื่อวันที่ 4 กุมภาพันธ์ 2545 คณะอนุญาโตตุลาการได้ตัดสิน Final Award ให้ ปตท.
ชำระหนี้พร้อมดอกเบี้ยถึงวันที่ 1 กันยายน 2544 เป็นเงิน 25,303,798 เหรียญสหรัฐฯ
พร้อมดอกเบี้ยรายวัน วันที่ 31 มกราคม 2546 IGC
ได้ยื่นคำร้องขอให้บังคับตามคำชี้ขาดของคณะอนุญาโตตุลาการต่อศาลแพ่ง
โดยยื่นคำร้องขอให้ศาลแพ่งบังคับให้ ปตท. ชำระเงินรวม 31,403,669 เหรียญสหรัฐฯ ซึ่งต่อมา
ปตท. ได้ยื่นคำร้องคัดค้านเมื่อวันที่ 20 มีนาคม 2546 คดีอยู่ระหว่างการพิจารณาของศาลแพ่ง

จากข้อเท็จจริงข้างต้น ปตท. ได้เป็นโจทก์ยื่นฟ้อง IGC
เป็นจำเลยในศาลแพ่งให้รับผิดชอบกรณีบริษัทส่งมอบงาน
ล่าช้าเป็นเหตุให้ ปตท. เสียหาย เป็นเงินประมาณ 4,273.8 ล้านบาท
คดีอยู่ระหว่างการสืบพยานโจทก์

7.2 บริษัท ปตท. จำกัด (มหาชน) และบริษัท ท่อส่งปิโตรเลียมไทย จำกัด

กรณีบริษัท ปตท. จำกัด (มหาชน) และบริษัท ท่อส่งปิโตรเลียมไทย จำกัด มีโครงการวางท่อน้ำมัน
ศรีราชา - สระบุรี ผ่านที่ดินเอกชน
โดยชำระค่าทดแทนให้แก่เจ้าของที่ดินตามพระราชบัญญัติการปิโตรเลียมแห่งประเทศไทย พ.ศ.
2521 ซึ่งในรายห้างหุ้นส่วนจำกัดสุสวาส กับพวก ปตท. กำหนดค่าทดแทนให้ 2 ล้านบาท ห้างฯ
กับพวกไม่พอใจจึงได้ยื่นข้อพิพาทต่อสถาบันอนุญาโตตุลาการ เรียกให้ชดใช้เงินค่าเสียหายประมาณ
1,000 ล้านบาท (ต่อมาแก้ฟ้องเป็น 4,900 ล้านบาท) ซึ่ง ปตท. และบริษัท ท่อส่งปิโตรเลียมไทย
จำกัด ต่อสู้คดีเรื่องค่าเสียหายดังกล่าว ขณะนี้ห้างฯ กับพวก
ได้ยื่นหนังสือขอถอนคำเสนอข้อพิพาทต่อสถาบันอนุญาโตตุลาการเมื่อวันที่ 10 มกราคม 2546
โดยแจ้งว่าได้นำคดีไปฟ้องศาลปกครอง ซึ่งสถาบันอนุญาโตตุลาการอนุญาตให้ถอนข้อพิพาทเมื่อวันที่
31 มกราคม 2546 ต่อมา ห้างหุ้นส่วนจำกัด
สุสวาสกับพวก ได้ยื่นฟ้องคดีศาลปกครอง กล่าวหา ปตท. และพนักงาน ปตท.
ที่ดำเนินการวางท่อน้ำมันชลบุรี-สระบุรี ผ่านที่ดินของตนโดยไม่มีสิทธิ เป็นการละเมิดทางปกครอง
ปตท. ได้มอบคดีให้สำนักอัยการสูงสุดยื่นคำให้การแก้คดี
และพนักงานอัยการได้แก้คดีแล้วเมื่อเดือนมีนาคม 2546 คดีอยู่ระหว่างการพิจารณาของศาลปกครอง